als_Latn dik_Latn sag_Latn
Kanë mbetur vetëm edhe tre ditë që ajo t’i mbushë të 16-at. Mirëpo, ka tre vjet që Mirlinda Krasniqi, nga Kaçaniku i Vjetër, nuk e feston ditëlindjen e saj si të gjithë bashkëmoshatarët e vet. Janë plot tre vjet që ajo përballet me tumor në kokë, sëmundje kjo që e ka detyruar atë ta braktis shkollën. Familja, me kushte të vështira ekonomike, është detyruar të hyjë në kredi për ta shëruar vajzën e vetme.
Babai i saj, Muzafer Krasniqi, ndonëse ish-luftëtar i UÇK-së në këtë fshat, është munduar me të gjitha forcat e tij që vajzën e vetme ta shërojë, por shteti aspak nuk i ka dalë në ndihmë.
Nëna e 16-vjeçares, Afërdita, me lot në sy tregon tmerrin që e përjetuan gjatë qëndrimit dyvjeçar në Qendrën Klinike Universitare të Kosovës. Ajo thotë se as Ministria e Shëndetësisë nuk i ka ofruar ndihmë, pos njerëzit e vullnetit të mirë falë të cilëve ka arritur që një herë të operohet.
Mirëpo, vajzës tani i duhen 20 mijë euro për operacionin tjetër, për t’ia hequr tumorin nga koka, ndërsa kjo ndërhyrje duhet të bëhet jashtë vendit.
Momentalisht, Mirlinda me babanë e saj janë në Suedi. Mirëpo, ky shtet nuk po ua mundëson operimin e vajzës pa këto para. Ndaj, babai i vajzës ka kërkuar azil.
“Vajza ime bashkë me bashkëshortin janë në kampin për azil në Suedi, pasi që spitali nuk po lejon që vajza ime të qëndrojë aty, sepse nuk kemi të holla për ta operuar”, rrëfen nëna e Mirlindës, e cila thotë se tashëm ia kanë ndalur edhe socialin që e kishin marrë më herët.
Ajo tregon se deri tek shkuarja në Suedi, vajza e saj ka kaluar nëpër periudha shumë të vështira. Kishte kaluar gati një vit derisa e kanë kuptuar se vajza vuan nga tumori në kokë. Gjatë kontrolleve të shumta, mjekët i kishin thënë se Mirlinda kishte vetëm grip e asgjë më shumë.
“Një vit vajza ankohej për dhimbje të kokës e mjekët i thoshin se është grip. Dikur na thanë se e ka moshën e pubertetit dhe se ndryshimi trupor dhe zhvillimi hormonal e bënë të veten. Por, vajza nuk ishte as 12 vjeçe. Dhimbja e kokës nisi t’i shtohet edhe më shumë. Ka ndodhur që si ka dalë jashtë në oborr, të alivanoset. Edhe në shkollë e dërgonim, mirëpo shkolla është shumë larg: një orë në këmbë i bëjnë fëmijët në një drejtim. Dikur edhe shoqet e klasës thanë se Linda nuk po mundet me ecë”, rrëfen Afërdita.
Mirlinda Krasniqi, pas një viti kishte filluar të ketë gjakderdhje nga goja. Me gjithë këtë gjakderdhje, nuk e pranuan në QKUK, me arsyetimin se ishte ora një pas mesnate.
Pas intervenimit të një mjeku, Spitali e kishte pranuar Mirlindën, e cila për dy vjet radhazi kishte qëndruar në QKUK. Asaj kishte filluar t’i keqësohet gjendja, për çka mjekët në QKUK e kishin futur në operacion. Fatkeqësisht, operimi nuk ishte i suksesshëm.
“Nuk e kemi ditur se çka ka vajza, sepse mjekët na i kishin vonuar analizat për gjashtë muaj. Pas gjashtë muajve Mirlinda kishte filluar t’i marrë kimioterapitë. Pas dy vjetësh në QKUK është dashur që t’i bëhet edhe një incizim për ta parë se a është zhdukur tumori apo jo”, rrëfen nëna e Mirlindës.
Pas incizimit, mjekët kanë konstatuar që ajo duhet të dalë jashtë vendit për operim. Fillimisht kishin thënë që të dërgohet në Shqipëri ose në Turqi për të bërë një CT, që kushton 800 euro.
Familja Krasniqi, në pamundësi për ta dërguar vajzën e tyre jashtë vendit, kishin kërkuar ndihmë nga Ministria e Shëndetësisë.
“’Nuk jeni veç ju. Kemi edhe shumë fëmijë të tjerë’, tha ata. Nuk na kanë lanë as në zyre me hy, por vetëm në korridor”, thotë nëna e Mirlindës.
Kështu, babai i saj kishte vendosur që të hyjë në kredi, që vajza e tij të dërgohet në Turqi për të bërë CT-në. Ata, pas incizimit, i kishin thënë që bija duhet të dërgohet në Suedi për t’u operuar.
Muzaferi dhe Mirlinda tash gjenden në kampin për azil në Suedi. Nëna e vajzës kërkon nga të gjithë që kanë mundësi t’ju dalin në ndihmë që t’ia mundësojnë operimin e Mirlindës.
“Ju kisha lut, ai që ka mundësi… bile operacionin ta kryej”, është shprehur Afërdita.
Tash ajo nuk ka as social, ndaj shprehet se nuk di se si do t’ia dalë muajin tjetër. /Zëri/
Të gjitha ata që dëshirojnë t’i dalin në ndihmë Mirlindës, këtë mund ta bëjnë përmes kësaj xhirollogarie:
ProCredit Bank 1171152289000163, Kosovë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn zho_Hans